Începând de luna viitoare, taxiurile electrice îşi vor face apariţia pe străzile Sucevei şi vor deveni tot mai multe, în timp, ca urmare a introducerii unor modificări legislative la nivelul deliberativului local.

Astfel, printr-un proiect de hotărâre de Consiliu Local, care va fi discutat în şedinţa de joi, 28 februarie, începând cu luna martie, în cadrul procedurilor de atribuire a autorizaţiilor de taxi, 50% dintre cele disponibile vor fi alocate exclusiv pentru autovehicule cu propulsie integral electrică.

„Practic, dacă într-o lună avem disponibile 20 de autorizaţii de taxi, 10 vor fi eliberate doar celor care deţin autovehicule electrice. Astfel, în continuare vor fi autorizaţi şi cei care nu deţin astfel de vehicule, dar, în acelaşi timp, stimulăm înnoirea parcului auto şi transportul ecologic, fiind doar una dintre măsurile prin care să devenim un oraş verde”, a explicat viceprimarul Lucian Harşovschi, în calitate de iniţiator al proiectului.

În municipiul Suceava numărul maxim de autorizaţii taxi pentru transport persoane este de 400, dar periodic au loc sesiuni de atribuire a acestor licenţe, ca urmare a retragerii lor, pentru nerespectarea condiţiilor de funcţionare impuse sau pentru că deţinătorii renunţă la activitate, orientându-se spre altceva.

În cadrul procedurilor de atribuire în gestiune a serviciului de transport persoane în regim de taxi vor fi evidenţiate distinct numerele de ordine ale autorizaţiilor de taxi care vor fi atribuite exclusiv pentru autovehicule electrice. Atribuirea autorizaţiilor se va face în prima etapă pentru autovehiculele electrice, în ordinea descrescătoare a punctajelor aferente criteriilor de departajare, după care se va proceda la atribuirea celorlalte autorizaţii, la care pot participa şi cei care au vehicule electrice dar nu s-au încadrat în limita stabilită.

Măsura propusă de conducerea municipalităţii sucevene este menită să încurajeze achiziţia de autovehicule electrice nepoluante de către transportatorii autorizaţi să presteze servicii de transport în regim de taxi, ceea ce contribuie la îmbunătăţirea calităţii vieţii şi a mediului urban.

Suceava este singurul oraş din ţară care are o reţea publică de 28 de staţii de încărcare a autovehiculelor electrice, amplasate la nivelul întregului oraş, utilizarea acestora fiind gratuită pentru oricine, timp de cinci ani.